Kim Mortensen (S), 2010-03-16:
Enhedslisten har fremsat det her beslutningsforslag ud fra en tese om, at der i Danmark ikke finder en demokratisk debat sted om de danske EU-forbehold.
Den præmis deler vi simpelt hen ikke i Socialdemokratiet, og vi kan derfor ikke se, at der er nogen grund til at støtte det her beslutningsforslag.
Jeg hørte under den foregående debat, at hr. Frank Aaen fra Enhedslisten nævnte Sovjetunionen et par gange i løbet af debatten, og man kan sige, at hvis vi befandt os i det gamle Sovjetunionen, så kunne man jo med god grund have haft en mistanke om, at man ikke kunne have den demokratiske debat, men det har vi i Danmark; det har vi haft tradition for, det har vi haft ved tidligere folkeafstemninger, og det vil vi selvfølgelig også have fremover.
Men det er selvfølgelig fint, at Enhedslisten bekymrer sig om den folkelige debat og herunder den væsentlige debat, det jo er, at vi har de fire danske forbehold i forhold til Den Europæiske Union.
Socialdemokratiet er også enig med Enhedslisten i – hvis det er det, der er hensigten med beslutningsforslaget – at der snarest bliver sat en dato for en folkeafstemning hurtigst muligt, og vi er sådan set også enige i, at den offentlige og demokratiske debat og vilkårene for debatten skal være så gode som muligt.
Derfor har vi jo også løbende støttet, at der afsættes økonomiske midler til brug for den her debat, midler, som kan søges og i øvrigt bruges flittigt af mange folkelige organisationer til debatarrangementer, udgivelser og aktiviteter på f.eks. efterskoler og højskoler.
I alt er der afsat 18,5 mia. kr. om året over en 3-årig periode, hvoraf de 8 mia. kr. eksempelvis går til aktiviteter, som Folketingets partier og Folkebevægelsen mod EU kan bruge.
I Socialdemokratiet mener vi også, at der er mange gode grunde til at tage et opgør med de danske forbehold, bl.a. det faktum, at Europa og samarbejdet i EU jo har ændret sig betragteligt, siden Danmark i 1993 stemte om traktaten indeholdende de danske forbehold, og også det faktum, at de danske forbehold i alvorlig grad svækker dansk indflydelse i EU.
I forbindelse med Enhedslistens forslag om god tid til den folkelige debat og hr. Aastrup Jensens ordførerindlæg for lidt siden kan man sige, at det jo er lidt kuriøst, at vi faktisk siden 2007 har haft varslet en folkeafstemning.
I Socialdemokratiet har vi flere gange presset regeringen for, at der så også blev sat en dato for, hvornår vi skal have den folkeafstemning, men vi har jo i 2½ år vidst, at der vil komme et opgør med de danske forbehold, uden at regeringen dog har haft mod til at udskrive folkeafstemningen.
Ved de tidligere folkeafstemninger, vi har haft, har der faktisk været rigtig god tid til den offentlige debat.
Det var der i 1992 ved folkeafstemningen, hvor danskerne stemte nej; det var der ved folkeafstemningen i 1993, og det var der ved folkeafstemningen i 2000, da der var en folkeafstemning om euroen.
Så i bund og grund er det her et overflødigt forslag, fordi vi jo følger den praksis, vi altid har haft, nemlig at vi har god tid til en god, konstruktiv og åben debat med danskerne.
Nu ser det jo ikke ud til, at den regering, vi har, har mod til på den her side af et folketingsvalg at gennemføre en folkeafstemning, men jeg skal da benytte lejligheden til at opfordre til – og det kunne vi måske få Enhedslistens opbakning til her i salen – at vi får den her debat, og at vi får en folkeafstemning om de danske forbehold.